Správa zo zahraničnej pracovnej cesty

1.  Účastníci ZPC
Ing. Jana Rovňanová
Odbor štátnej a európskej politiky vo vede a technike, SVaT, MŠVVaŠ SR
Stromová 1, 813 30 Bratislava 
Pracovné  zaradenie : hlavný štátny radca

2.  Zahraničná pracovná cesta
Štát, mesto : Hague, Holandsko
Miesto : World Forum, Churhillplein 10, Hague, Holandsko
Vykonaná v dňoch : 30.5.2016-1.6.2016
Účel cesty : Účasť na neformálnom zasadaní Rady pre vesmír - „Space Council“ (30.6.2016), „Attache trip“ do jedného z technických centier ESA – ESTEC(31.6.2016) a účasť na konferencii European Space Solutions (1.6.2016)
Spôsob jej financovania (cestovné,  pobytové náklady) : SKPRES

3.  Rámcový program pobytu

Zasadnutie sa uskutočnilo popri zahájení 5 dňovej konferencie „European Space Solutions: Bringing Space to Earth“ v Haagu dňa 30.mája 2016. Zasadnutie, bolo krátke,  zahájené o 11:00 hod a trvalo približne hodinu a pól, nasledoval pracovný obed vedúcich delegácií (cca do 14:30 hod). Zasadnutia sa okrem ministrov ČŠ zúčastnila aj komisárka Bieńkowska a generálny riaditeľ ESA Wörner. Slovenskú delegáciu na Space Council viedol veľvyslanec v Holandsku pán Roman Bužek.
Závery diskusie zo Space Council dňa 30. mája 2016 boli spojené so závermi NL PRES zo zasadnutia Formálnej Rady pre konkurencieschopnosť (po časti priemysel) - časť vesmír 26. mája 2016 v Bruseli (kde sa  diskutovalo o využití dát z komických systémov) v jedno „manifesto“, ktoré bude následne poslané EK a ESA.

4.  Stručný priebeh rokovaní

1)	Popis problematiky

Neformálne Zasadnutie Space Council je spoločným sprievodným stretnutím Rady EÚ a Rady ESA na ministerskej úrovni. Pri spoločnom stole sa tak stretnú ministri zodpovední za agendu vesmíru ČŠ EÚ, ČŠ ESA, ako aj Európska komisia a vedenie ESA. Dvoma hlavnými cieľmi spolupráce, ktorú zastrešuje Rámcový dohovor EÚ a ESA sú:
- rozvoj Európskej vesmírnej politiky
- definovanie rámca spolupráce medzi EÚ a ESA.
Aj napriek diskusiám  Rámcová dohoda v svojej podstate stále platí a je súčasťou Lisabonskej zmluvy. Luxemburg počas svojho predsedníctva v Rade EÚ (a spolupredsedníctva ESA) obnovil 30. novembra 2015 Space Council (ako neformálne stretnutie s cieľom predísť náročným formálnym procedúram) a inicioval úvahy zamerané na úlohu a ciele Space Council v budúcnosti. Vychádzajúc z diskusií, na predcháczajúcej novembrovej Rade, Holandské predsedníctvo Rady EÚ v spolupráci s Luxemburským spolupredsedníctvom Rady ESA na ministerskej úrovni vyzvali ministrov zodpovedných za oblasť vesmíru, aby vyjadrili svoj názor na podstatu koherentnej Európskej vesmírnej politiky/stratégie. Zasadnutie v Haagu vytvorilo príležitosť pre ministrov vyjadriť svoj názor pred EK aj pred  ESA. ČŠ uprednostňujú formálnu Space Council ako jediné spoločné sprievodné zasadnutie Rady EÚ a Rady ESA na ministerskej úrovni.
Cieľom  stretnutia v Hague bolo zabezpečiť koordináciu vesmírnej politiky v EÚ, ESA a ich členských štátov ako aj posilniť pokračujúci process s cieľom dosiahnutia spoločného porozumenia o rozdelení úloh a zodpovedností.
EK pokračuje v konzultáciách s ČŠ EÚ, Švajčiarskom a Nórskom, Európskou vesmírnou agentúrou (ESA), ale aj kľúčovými hráčmi z oblasti priemyslu ohľadne prípravy Vesmírnej stratégie pre Európu. Prvé kolo verejných konzultácii potrvá do 12. júla 2016. ESA konzultuje paralelne so svojimi ČŠ prostredníctvom programových rád a pracovných skupín. Okrem toho prebiehajú verejné konzultácie na úrovni ČŠ. Na základe výsledkov konzultačného procesu EK vypracuje dokument typu „oznámenie EK“, ktorého cieľom bude načrtnutie strategickej vízie a kľúčových priorít pre rozvoj vesmírnych a im pridružených aktivít v Európe do roku 2020. Stratégia by mala byť spoločná pre všetkých kľúčových hráčov na európskej a národnej úrovni a taktiež poskytnúť orientáciu pre priemysel, kam úspešne investovať. Dokument by mala EK predstaviť v októbri 2016. 
Počas 50 rokov vesmírnych programov (veda o vesmíre, nosiče, telekomunikácie, navigácia, pozorovanie Zeme, vesmírny prieskum a technológie) ESA preukázala schopnosť vyvíjať a implementovať vesmírne programy v zastúpení svojich ČŠ a EÚ. Počas tohto obdobia bádať jasný trend prechádzať z čisto technologicky orientovaných vesmírnych aktivít najmä k dopytovo orientovaným aktivitám, pričom dôraz sa kladie na spoločenské výzvy, ako je globálne otepľovanie, životné prostredie, poľnohospodárstvo, vodné hospodárstvo, telekomunikácie, bezpečnosť, predchádzanie katastrofám, migrácia, zdravotníctvo atď.

2)	Výsledky rokovania 

Rokovanie viedol holandský minister hospodárstva Henk Kamp spolu s Etienne Schneider (LU) a zástupcom Švajčiarska štátnym tajomníkom Dell´ Ambrogio. Komisiu zastupovala komisárka E. Bienkowska, ESA bola reprezentovaná generálnym riaditeľom J.- D. Wörnerom. Výmena názorov prebiehala formou reakcií jednotlivých ČS a európskych organizácií k vopred 4 stanoveným otázkam.
EK aj ESA zdieľajú rovnakú víziu o budúcnosti kozmického odvetvia, avšak každá organizácia bude mať samostatnú stratégiu.
Koherencia oboch stratégií by mala byť preto zaručená spoločným vyhlásením oboch organizácií, pričom EK si želá, aby toto vyhlásenie bolo potvrdené aj na úrovni Rady. Komisárka vo svojom vystúpení naznačila základné rysy, ktorými sa bude Stratégia uberať. Základným cieľom je, aby vesmír priniesol európskej spoločnosti a hospodárstvu benefity, aby išlo o odvetvie, ktoré bude dostatočne konkurencieschopné, so silným dopadom na globálnu scénu. Cieľom je maximálna návratnosť investícií, dlhodobá udržateľnosť kľúčových európskych vesmírnych programov. Je potrebné, aby reagovala na potreby užívateľov a technologické zmeny.
Stratégia musí zabezpečiť tiež synergie medzi civilnou a bezpečnostnou stránkou kozmickej politiky, podporiť nezávislý prístup do kozmu a to všetko pri garancii efektívnych nákladov. ESA hrá v Stratégii dôležitú úlohu, komisárka však uznala, že vždy je priestor na zlepšenie. EK si neželá, aby sa príprava Stratégie sústredila na diskusiu o ďalšom „Governance“ vesmírneho sektora, je potrebné  sústrediť sa na priority.
 GR ESA ocenil slová komisárky Bienkowskej, podľa jeho slov ESA a EK intenzívne spolupracujú. ESA spomenula rámcovú dohodu z roku 2004, ktorá bola potvrdená  Lisabonskou zmluvou a aj Závermi Rady z roku 2012. Európa potrebuje partnerstvo oboch organizácií. Základným cieľom Stratégie je plná integrácia vesmírneho sektora do ekonomiky a spoločnosti a nezávislosť v strategických otázkach. ESA vo svojom vystúpení tiež podporila využívanie európskych nosičov pod podmienkou efektívnych nákladov.
Počas diskusie na tému pripravovanej EVS sa viacero členských štátov zhodlo, že pre EÚ bude nevyhnutné, aby EVS obsahovala reálne ale za to ambiciózne ciele. Rozvoj budúcich vesmírnych programov by mal prebiehať v úzkej spolupráci Európskej komisie a ESA, aby sa zamedzilo duplicite v aktivitách. Na druhej strane, ESA by mala participovať na implementácii vesmírnych programov. ČŠ očakávajú, že Európska komisia bude identifikovať prekážky a bariéry, ktoré by sa mohli objaviť počas implementácie vesmírnych programov a ďalej vo fáze rozvoja a finalizácie na nich založených služieb a produktov pre spoločnosť a trh.  V tomto zmysle bude nevyhnutné podporovať systematickú podporu na národnej a európskej úrovni a vytvárať priaznivú legislatívu. 

Cieľom EVS je vytvorenie konkurencieschopných vesmírnych podmienok, ktoré sú schopné vytvárať nové obchodné možnosti zároveň vytvárať  vhodný ekosystém, ktorý bude schopný prilákať a podporovať európsky vesmírny priemysel.  

SK podporuje vznik jednotnej EVS. Za tri najdôležitejšie politické ciele v európskej vesmírnej politike SK považuje:

-	Implementáciu programov Copernicus a Galileo. V tomto zmysle by stratégia mala identifikovať opatrenia na spracovanie dát a ich následné lepšie využitie na trhu tak v prospech verejnosti ako aj komerčnej sféry,

-	Spoločné riadenie založené na partnerstve EÚ a ESA ako kľúčový prvok európskej vesmírnej stratégie. Stratégia by mala poskytnúť usmernenia pre budúcu spoluprácu medzi potenciálnymi subjektmi,

-	Bude nevyhnutné zabezpečiť vývoj nových technológii, prvkov a komponentov, majúc na zreteli skutočnosť, že aktuálne vesmírne programy dosiahnu svoje limity.

Maximálne dosiahnuteľný potenciál v rôznych oblastiach činnosti závisí na manažmente tzv. Big Data projektov. 
Podpora podnikov typu start-up a spin-off, ako aj malých a stredných podnikov predstavuje prirodzený krok vpred smerom k finalizácii produktov a služieb pre konečných užívateľov z oblastí ako poľnohospodárstvo, lesníctvo, klimatické zmeny, vodné hospodárstvo, bezpečnosť a doprava.
Jednotná EVS by mala odrážať rozdelenie úloh medzi Európskou komisiou, ESA a ďalšími organizáciami v rozvoji a implementácii vesmírnych programov. 

Rada ministrov zodpovedných pre Konkurencieschopnosť COMPET sa bude konať počas SK PRES dňa 29. novembra 2016 v Bruseli. Počas COMPET časť Space budú ministri diskutovať o „European Space Strategy“
 -Rada ESA na ministerskej úrovni sa bude konať 1.-2. decembra 2016 v Luzern, Švajčiarsko

5.  Závery

Maximálne dosiahnuteľný potenciál v rôznych oblastiach činnosti závisí na manažmente tzv. Big Data projektov. 
Podpora podnikov typu start-up a spin-off, ako aj malých a stredných podnikov predstavuje prirodzený krok vpred smerom k finalizácii produktov a služieb pre konečných užívateľov z oblastí ako poľnohospodárstvo, lesníctvo, klimatické zmeny, vodné hospodárstvo, bezpečnosť a doprava.

6.   Prehľad prinesenej dokumentácie a miesto jej uloženia

Dokumenty prerokovávané na zasadnutí sú uložené na MŠVVaŠ .

7.   Osobitne vyhodnotený očakávaný prínos ZPC

Informácie, ktoré odzneli na zasadnutí Space Council tvoria príspevok pri formovaní jednotnej EVS, ktorá by mala odrážať rozdelenie úloh medzi Európskou komisiou, ESA a ďalšími organizáciami v rozvoji a implementácii vesmírnych programov. 

8.    Spôsob zverejnenia výsledkov ZPC, prenos získaných informácií

MŠVVŠ SR (Sekcia vedy a techniky)
Súhlasíme so zverejnením správy na internete

Dátum : 10.6.2016

Správu vypracovala :  Jana Rovňanová

Správu schválil :   Marek Hajduk
                                generálny riaditeľ Sekcie vedy a techniky